贺新凉 宋荔棠观察移寓李氏园亭招饯赋谢
王豸来 (Qing)
朱户蟏蛸卷。醉秋光、柳颦花褪，烟驱云遣。一水盈盈开宝靥，露冷莲房低泫。薰小篆、兰香浴茧。金粉周遮帘幕隐，画廊偏、风响蒹葭浅。濠濮想，今宵展。燕台胜地随人显。好风流、药垆茗碗，酒旗诗扁。凉月纷纭萝带系，遥听柴门村犬。挥别泪、离觞醉免。空负沦涟池馆静，伴园丁、洒扫无从典。西窗烛，他时剪。